paragraph_text: U tijeku Bitke na Sutjesci, 9. lipnja 1943. godine, Tito, Vrhovni štab i članovi britanskog Odjeljenja za vezu, koji su nekoliko dana ranije došli u Vrhovni štab, nalazili su se na planini Ozren. Prilikom njemačkog bombardiranja, jedna bomba je pala u blizini kolone u kojoj su se kretali članovi Vrhovnog štaba. Tada su se svi prisutni bacili na zemlju. Tito se bacio uz jedno oboreno deblo bukve. U tom trenutku Luks, koji je bio dresirani njemački pas, instinktivno se bacio na Tita i skoro ga čitavog prekrio. To je Tita spasilo sigurne smrti, jer je Luks ostao na mjestu mrtav izrešetan krhotinama, dok je Tito bio samo ranjen u lijevu ruku. Od iste bombe stradalo je dvoje ljudi – Titov pratilac Đuro Vujović Španac, narodni heroj, i kapetan Bill Stuart, šef britanskog Odjeljenja za vezu pri NOV i POJ, dok je nekoliko njih bilo ranjeno.